Folketing
2011-02-01

Jeg synes så, at der, frem for at vi bruger flere ressourcer på det her område, er mere behov for at bruge en større del af vores ressourcer på at tilbyde vejledning, undervisning og oplysning til både mænd og kvinder, specielt til de unge, for at de kan undgå at blive uønsket gravide og undgå at få sexoverførte sygdomme. Det var også derfor, at alle satspuljepartierne blev enige om at afsætte 73, 2 mio. kr. i perioden 1999-2013 til at fremme seksuel sundhed, herunder med fokus på uønsket graviditet. Og hvor ville det være dejligt, hvis alle tog den seksuelle sundhed til sig. Det vil gøre det meget mindre kompliceret for mange af dem, der trods alt kommer til at stå med et traume, når de skal igennem et abortforløb. Jeg tror ikke, at der er nogen, der kommer igennem et abortforløb uden mentale kvaler. Men lad os bruge mange ressourcer på at forebygge de uønskede graviditeter, og lad så de abortsøgende bruge de allerede eksisterende tilbud om samtaler.